Niðurstaða alþingiskosninganna kemur formlega til Alþingis á föstudag, en landskjörstjórn hefur flýtt fundi þar sem gengið verður frá kjörbréfum alþingismanna.
Mikil umræða hefur verið um meðferð kjörgagna í Norðvesturkjördæmi þar sem endurtalið var með þeim afleiðingum að fimm nýkjörnir þingmenn duttu út af þingi og aðrir fimm náðu þar með kjöri. Kjörkassar voru ekki innsiglaðir. Landskjörstjórn kom saman til fundar í gær þar sem fjallað var um skýrslur yfirkjörstjórna og samþykkti landskjörstjórn bókun þar sem segir að ekki hafi borist staðfesting frá yfirkjörstjórn Norðvesturkjördæmis um að meðferð kjörgagna hafi verið fullnægjandi. Málið er ekki formlega komið til Alþingis að sögn Willums Þórs Þórssonar starfandi forseta Alþingis.
Willum segir að síðan verði greidd atkvæði um niðurstöðuna. Til stóð að úthlutunarfundur landkjörstjórnar yrði þriðjudaginn 5. október.